Só wil Ethiopian Airlines die SAL help | Netwerk24
Deur Bloomberg 04 Oktober 2020 13:20
Ethiopian Airlines stel glo wel belang om die SAL te help, maar nie om sy skuld oor te neem nie. Foto: Argief
Ethiopian Airlines is bereid om vliegtuie, vlieëniers en instandhoudingsdienste aan die sukkelende Suid-Afrikaanse Lugdiens (SAL) te bied.
Dit is nou as daar 'n vennootskap tussen dié twee lugdienste tot stand kan kom.
Tewolde GebreMariam, uitvoerende hoof van Ethiopian Airlines, sê in 'n onderhoud dat die lugdiens "bedryfsteun" aan die SAL sal bied.
Ethiopian Airlines, Afrika se grootste lugdiens, stel egter nie daarin belang om die SAL met sy skuld te help of om 'n geldelike bydrae te lewer om die SAL se arbeidsmag te verklein nie.
Luidens die sakereddingsplan wat die krediteure in Julie aanvaar het, sal dit R2,2 miljard kos om die arbeidsmag van meer as 4 000 tot net 1 000 te verminder.
"Ons wil nie die nalatenskapskwessies – soos die skuld, arbeidseise, ensovoorts – hanteer nie, want dit is baie moeilik vir ons, nie net finansieel nie, maar ook ten opsigte daarvan om die herstrukturering te bestuur," sê GebreMariam.
"Ons wil dit vir die lugdiens makliker maak om weer te begin deur vliegtuie, kundigheid, vlieëniers, tegnici en leierskap te verskaf."
Die sakeredders sê R10,4 miljard is nodig om die lugdiens weer in bedryf te stel.
Die SAL is sedert Desember in sakeredding.
Die departement van openbare ondernemings het al herhaaldelik gesê hy oorweeg verskeie aanbiedinge van private beleggers.